送胡子企大夫還臺
作者：郭祥正
朝代：宋

paragraphs: 聯鑣出梅山，倐然二十載。
君嘗佐天府，我遂泛雲海。
音書魚雁絕，夢寐想風采。
營車忽來過，笑語珠璀璀。
故交悉相忘，而君獨不改。
天王堯舜資，化柄付良宰。
網羅收鴻鵠，臺閣茂蘭茝。
君歸必殊顯，發策救民痗。
形容入凌烟，丹青永無浼。
使我觀太平，白首甘凍餒。